Anne Grete Holmsgaard (SF), 2004-05-06:
Jeg vil godt sige tak til ministeren for en bekræftelse af at ville inddrage forligspartierne undervejs i en række af de spørgsmål, som har været drøftet heroppefra.
Det havde jeg også håbet på at ministeren ville bekræfte, og jeg havde forstået, at han ville gøre det, og jeg er glad for, at han har gjort det.
Der var to spørgsmål, som ministeren ikke forholdt sig til.
Det ene har hr. Svend Auken nævnt heroppefra, og det var et, som jeg også nævnte i første omgang, nemlig spørgsmålet om placering af nye vindmøller, dem, der skal erstatte de nuværende vindmøller i forbindelse med skrotningsordningen.
Jeg synes godt, at ministeren kunne gå herop og sige, hvad det er, vi har aftalt, hvordan han som minister vil klø på, for at det bliver realiseret, for at det ikke bliver kørt over af strukturreformdrøftelserne.
Det kan nemlig meget vel ske, for der er jo intet amt, der er optaget af noget som helst andet end strukturreformen lige i øjeblikket.
Så det er meget vigtigt.
Det andet kan ministeren så overveje, om han vil svare på, men det var min opfordring til, at vi ikke låser os fast på, hvilket pristilskud kommende perspektivrige teknologier skal have, men at vi i denne omgang nøjes med en bemyndigelse til, at ministeren kan komme med pristilskud til lovende teknologier, når det så i øvrigt er relevant og der er flertal for det
Det er jo ikke noget, der har været diskuteret specielt under forhandlingerne.
Så var der to ting i det, ministeren sagde heroppefra,
hvor jeg virkelig fik krydderen galt i halsen - hvis jeg altså havde siddet og spist en.
Den ene var, hvor ministeren sagde: Så er der EnergiNet Danmark, og vi har hele tiden været positive.
Jeg forstod så, at det, ministeren ville have sagt - det går jo hurtigt, når man skal skrive ned for os alle sammen - var, at ministeren hele tiden havde været positiv over for vind eller vedvarende energi. Så vil jeg bare sige til ministeren: Det glæder mig da.
Men det er da i sandhed en virkelig velbevaret hemmelighed.
Den positivitet er simpelt hen ikke kommet ud over ministerens egen dørtærskel.
Den er der ingen der har opdaget.
Men det giver selvfølgelig et håb om, at der er andet, ministeren er virkelig positiv over for, som han bare ikke har sagt endnu, så jeg ser frem til, at vi også kan få foldet ud, når vi kommer til de sager, hvor positiv ministeren er over for en langsigtet planlægning og en perspektivrig politik for vores energipolitik.
Der går ministeren måske også i al hemmelighed og gemmer på noget, som kan vise sig at være rigtig fornuftigt.
Det var det ene punkt.
Den anden var, da ministeren nævnte § 46 i elforsyningsloven og kammeradvokaten.
Der løb det mig simpelt hen iskoldt ned af hele ryggen.
Jeg mener, at det er helt klart, og at det fremgår af det lovforslag, vi skal behandle efterfølgende, L 233, at forudsætningen er, at der er et forbud mod sambeskatning.
Det forbud bliver nu flyttet fra elforsyningsloven over i skatteloven.
Jeg kan simpelt hen ikke se, hvad kammeradvokaten har at gøre her.
Jeg er meget klar over, at der er nogle elselskaber, der nu prøver at lave stormløb på politikerne, fordi de mener, at de både skal have i pose og i sæk.
Først får de opskrevet værdierne, og så vil de også have mulighed for sambeskatning.
Det er simpelt hen bare rent ud sagt grådighed.
Jeg vil derfor gerne have ministeren til at forklare mig: Hvad skal kammeradvokaten her?
Altså der bliver virkelig ballade.
Det her har jo også været en forudsætning for os for at lave aftalerne, og det var et klart løfte, at det her blev ordnet.
Derfor vil jeg bare sige: Ud af døren med kammeradvokaten.
Han skal ikke sidde og vurdere
, om det nu alligevel ikke var sådan, at § 46 i elforsyningsloven ikke var helt gældende, og at de tilladelser til sambeskatning, der er givet, om de alligevel ikke betyder sådan og sådan.
Det er simpelt hen et politisk spørgsmål.
Det var dengang et klart krav fra SF, at det her forbud skulle ind.
Vi blev dengang overbevist af den daværende regering om, at det godt kunne stå i elforsyningsloven.
Så vis venligst kammeradvokaten vintervejen; ham har vi haft rigeligt med negativ fornøjelse af gennem de seneste 2 år.